CELEX: 32019R0442
Language: et
Date: 2018-12-12 00:00:00
Title: Komisjoni delegeeritud määrus (EL) 2019/442, 12. detsember 2018, millega muudetakse ja parandatakse delegeeritud määrust (EL) 2017/587, et täpsustada nõuet, mille kohaselt hinnad peavad kajastama turul valitsevaid tingimusi, ning ajakohastada ja parandada teatavaid sätteid (EMPs kohaldatav tekst)

20.3.2019   
               
               
                  ET
               
               
                  Euroopa Liidu Teataja
               
               
                  L 77/56
               
            
         KOMISJONI DELEGEERITUD MÄÄRUS (EL) 2019/442,
         12. detsember 2018,
         millega muudetakse ja parandatakse delegeeritud määrust (EL) 2017/587, et täpsustada nõuet, mille kohaselt hinnad peavad kajastama turul valitsevaid tingimusi, ning ajakohastada ja parandada teatavaid sätteid
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. mai 2014. aasta määrust (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012, (1) eriti selle artikli 4 lõiget 6, artikli 14 lõiget 7, artikli 22 lõiget 4 ja artikli 23 lõiget 3,
         ning arvestades järgmist:
         
                     (1)
                  
                  
                     Komisjoni delegeeritud määrusega (EL) 2017/587 (2) kehtestatakse kauplemiskohtadele ja kliendi nõuete süsteemsetele täitjatele läbipaistvusnõuded seoses aktsiate, hoidmistunnistuste, börsil kaubeldavate fondide, sertifikaatide ja muude sarnaste finantsinstrumentidega. Eelkõige täpsustatakse delegeeritud määrusega (EL) 2017/587, et kliendi korralduste süsteemsete täitjate esitatud hinnad peavad kajastama turul valitsevaid tingimusi, nagu nõutakse määruse (EL) nr 600/2014 artikli 14 lõikega 3, kui need on avaldamise ajal hinna poolest sarnased sama finantsinstrumendi kohta tehtud samaväärse suurusega hinnapakkumistega selle finantsinstrumendi jaoks likviidsuse alusel kõige kohasemal turul. Kliendi korralduste süsteemsed täitjad võivad seega esitada hinnapakkumisi, mille suhtes ei kohaldata minimaalset hinnavahemikku (hinnasammu), mida peavad järgima kauplemiskohad.
                  
               
                     (2)
                  
                  
                     Kliendi korralduste süsteemsete täitjate võime esitada hinnapakkumisi kauplemiskohtadele võimaldatust väiksemate vahemikega võib põhjustada investoritele mõnevõrra paremate hindade pakkumise. Need hinnapakkumised õõnestavad samas finantsinstrumentide hinnakujundust, tulemuslikku väärtuse hindamist ja pakutava likviidsuse üldist kvaliteeti ning kauplemiskohtade ja kliendi korralduste süsteemsete täitjate võrdseid tingimusi. See kehtib kõige rohkem aktsiate ja hoidmistunnistuste puhul, mille suhtes kohaldatakse muudest finantsinstrumentidest suuremaid hinnasamme.
                  
               
                     (3)
                  
                  
                     Selleks et tagada aktsiate ja hoidmistunnistuste tulemuslik väärtuse hindamine, pakutava likviidsuse üldine kvaliteet ja tulemuslik hinnakujundus, tuleks kliendi korralduste süsteemsete täitjate esitatud hinnapakkumisi nende finantsinstrumentide kohta käsitada turul valitsevaid tingimusi kajastavatena ainult juhul, kui nende hindade puhul kehtivad minimaalsed hinnavahemikud, mis vastavad kauplemiskohtade esitatud hindade suhtes kohaldatavatele hinnasammudele.
                  
               
                     (4)
                  
                  
                     Euroopa Parlamendi ja nõukogu määrusega (EL) 2016/1033 (3) kõrvaldatakse kauplemiskohtade ja kliendi korralduste süsteemsete täitjate suhtes kohaldatavate läbipaistvusnõuete kohaldamisalast väärtpaberite kaudu finantseerimise tehingud. Seetõttu on vaja kõrvaldada delegeeritud määrusest (EL) 2017/587 viited väärtpaberite kaudu finantseerimise tehingutele.
                  
               
                     (5)
                  
                  
                     Seepärast tuleks delegeeritud määrust (EL) 2017/587 vastavalt muuta.
                  
               
                     (6)
                  
                  
                     Mitu delegeeritud määruse (EL) 2017/587 sätet erineb regulatiivsete tehniliste standardite eelnõust, millel see määrus põhineb (4). Kui nende erinevuste puhul on tegemist sätete sisu mõjutavate vigadega, siis tuleks erinevused parandada.
                  
               
                     (7)
                  
                  
                     Käesolev määrus põhineb regulatiivsete tehniliste standardite eelnõul, mille esitas komisjonile Euroopa Väärtpaberiturujärelevalve (ESMA).
                  
               
                     (8)
                  
                  
                     Kooskõlas Euroopa Parlamendi ja nõukogu määruse (EL) nr 1095/2010 (5) artikliga 37 on ESMA korraldanud käesoleva määruse aluseks oleva regulatiivsete tehniliste standardite eelnõu avalikud konsultatsioonid, analüüsinud võimalikku kaasnevat kulu ja kasu ning palunud väärtpaberituru sidusrühmade kogu arvamust,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määruse (EL) 2017/587 muudatused
            Delegeeritud määrust (EL) 2017/587 muudetakse järgmiselt.
            
                        1)
                     
                     
                        Artikli 2 punkt h jäetakse välja.
                     
                  
                        2)
                     
                     
                        Artikli 6 punkt h jäetakse välja.
                     
                  
                        3)
                     
                     
                        Artikkel 10 asendatakse järgmisega:
                        
                           „Artikkel 10
                           Turul valitsevaid tingimusi kajastavad hinnad
                           (määruse (EL) nr 600/2014 artikli 14 lõige 3)
                           Kliendi korralduste süsteemse täitja avaldatud hindasid käsitatakse turul valitsevaid tingimusi kajastavatena, kui need on avaldamise ajal hinna poolest sarnased sama finantsinstrumendi kohta tehtud samaväärse suurusega hinnapakkumistega selle finantsinstrumendi jaoks likviidsuse alusel kõige kohasemal turul, nagu on määratud kindlaks artikliga 4.
                           Kliendi korralduste süsteemse täitja avaldatud aktsiate ja hoidmistunnistuste hindasid käsitatakse turul valitsevaid tingimusi kajastavatena siiski ainult juhul, kui hinnad vastavad käesoleva artikli esimeses lõigus sätestatud nõuetele ja nende puhul järgitakse minimaalseid hinnavahemikke, mis vastavad komisjoni delegeeritud määruse (EL) 2017/588 (*1) artiklis 2 sätestatud hinnasammudele.
                        
                        
                           (*1)  Komisjoni 14. juuli 2016. aasta delegeeritud määrus (EL) 2017/588, millega täiendatakse Euroopa Parlamendi ja nõukogu direktiivi 2014/65/EL seoses aktsiate, hoidmistunnistuste ja börsil kaubeldavate fondide hinnasammude korda käsitlevate regulatiivsete tehniliste standarditega (ELT L 87, 31.3.2017, lk 411).“"
                        
                     
                  
         
            Artikkel 2
            Delegeeritud määruse (EL) 2017/587 parandused
            Delegeeritud määrust (EL) 2017/587 parandatakse järgmiselt.
            
                        1)
                     
                     
                        Artikli 2 punkt b asendatakse järgmisega:
                        
                                    „b)
                                 
                                 
                                    tehing on osa portfellitehingust viie või enama eri aktsiaga;“.
                                 
                              
                  
                        2)
                     
                     
                        Artikli 3 lõige 2 asendatakse järgmisega:
                        
                           „2.   Lõikes 1 osutatud läbipaistvusnõudeid kohaldatakse ka määruse (EL) nr 600/2014 artikli 2 lõike 1 punktis 33 määratletud kõigi kauplemishuvi teadete suhtes ning vastavalt sama määruse artiklile 3.“
                        
                     
                  
                        3)
                     
                     
                        Artikli 11 lõiked 4 ja 5 asendatakse järgmisega:
                        
                           „4.   Enne kui aktsiatega, hoidmistunnistustega, börsil kaubeldavate fondidega, sertifikaatidega või muude sarnaste finantsinstrumentidega liidu kauplemiskohas esimest korda kaubeldakse, hindab pädev asutus selle finantsinstrumendi tehingute keskmist väärtust, võttes arvesse selle finantsinstrumendiga ja muude selliste finantsinstrumentidega mis tahes varasemat kauplemist, mille tunnuseid peetakse sarnaseks, ning tagab selle hinnangu avalikustamise.
                        
                        
                           5.   Lõikes 4 osutatud tehingute hinnangulist keskmist väärtust kasutatakse, et määrata kindlaks turu tavamaht aktsiate, hoidmistunnistuste, börsil kaubeldavate fondide, sertifikaatide või muude sarnaste finantsinstrumentide puhul kuuenädalase ajavahemiku jooksul pärast kuupäeva, kui kõnealused aktsiad, hoidmistunnistused, börsil kaubeldavad fondid, sertifikaadid või muud sarnased finantsinstrumendid kauplemiskohas kauplemisele võeti või kui nendega seal esimest korda kaubeldi.“
                        
                     
                  
                        4)
                     
                     
                        Artikli 17 lõige 2 asendatakse järgmisega:
                        
                           „2.   Pädevad asutused, turukorraldajad ja investeerimisühingud, kaasa arvatud kauplemiskohta korraldavad investeerimisühingud, kasutavad lõike 1 kohaselt avaldatud teavet alates selle aasta 1. aprillist, mil teave avaldatakse.“
                        
                     
                  
         
            Artikkel 3
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 12. detsember 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 173, 12.6.2014, lk 84.
         
            (2)  Komisjoni 14. juuli 2016. aasta delegeeritud määrus (EL) 2017/587, millega täiendatakse Euroopa Parlamendi ja nõukogu määrust (EL) nr 600/2014 finantsinstrumentide turgude kohta seoses regulatiivsete tehniliste standarditega, mis käsitlevad kauplemiskohtade ja investeerimisühingute läbipaistvusnõudeid seoses aktsiatega, hoidmistunnistustega, börsil kaubeldavate fondidega, sertifikaatidega ja muude sarnaste finantsinstrumentidega, samuti tehingute tegemisega seotud kohustusi kauplemiskohas või kliendi korralduste süsteemsete täitjate kaubeldavate teatavate aktsiate puhul (ELT L 87, 31.3.2017, lk 387).
         
            (3)  Euroopa Parlamendi ja nõukogu 23. juuni 2016. aasta määrus (EL) 2016/1033, millega muudetakse määrust (EL) nr 600/2014 finantsinstrumentide turgude kohta, määrust (EL) nr 596/2014, mis käsitleb turukuritarvitusi, ja määrust (EL) nr 909/2014, mis käsitleb väärtpaberiarvelduse parandamist Euroopa Liidus ja väärtpaberite keskdepositooriume (ELT L 175, 30.6.2016, lk 1).
         
            (4)  Lõpparuanne „Draft Regulatory and Implementing Technical Standards MiFID II/MiFIR“28. september 2015 (ESMA/2015/1464).
         
            (5)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).